Thyboen Malthe Jakobsen får en sommer ud over det sædvanlige. Han skal nemlig deltage i det legendariske motorløb Le Mans.

Når 24-timers motorløbet Le Mans til juni sættes i gang er der flere ting at fejre. Udover løbets 100 års jubilæum, så er der også nordjysk glæde på banen. 19-årige Malthe Jakobsen fra Thy får nemlig debut i LMP2-klassen, når han og schweiziske COOL Racing kører efter den helt store triumf. Den unge nordjyde delte nyheden på sin facebook- og hjemmeside med sine mange fans og følgere. - Det er én af de helt store drømme, som nu går i opfyldelse. At se frem til at køre det største racerløb – i LMP2-klassen – som 19-årig havde jeg ikke forestillet mig, da jeg vandt det danske Formel 4-mesterskab for tre et halvt år siden, skriver Malthe Jakobsen på sin hjemmeside. Han vandt European Le Mans Series med holdet i 2022, og derfor får han nu muligheden for at køre Le Mans. Han skal i bilen med holdejer Alexandre Coigny og den  firedobbelte Le Mans-vinder Nicolas Lapierre. Malthe Jakobsen har før kørt opvarmningsløbet Road to Le Mans, så banen er ikke ny for ham. - Jeg kender banen og bilen, men det bliver noget helt andet at være med i den ægte vare. Det kommer til at kræve en masse fokus og forberedelse, men der er god tid til at blive klar til udfordringen, og jeg har en rigtig god læremester i Nicolas Lapierre, skriver han. Tak til lokalsamfundet På bagkant af den store nyhed sender Malthe Jakobsen også en stor tak til lokalsamfundet i Thy, der har støttet ham hele vejen. - Det betyder mere end I aner. Jeg er stolt af, at kunne give Thy sin første Le Mans-kører til sommer, skriver han i et facebook-opslag. Løbsweekenden starter officielt onsdag den 7. juni med første træning, så der er nu færre end 100 dage til det store øjeblik. - Sæsonen er endnu ikke gået i gang, så det er svært at spå om både vores og de andres niveau, siger Malthe Jakobsen og fortsætter: - Vi stiller op for at vinde, og vi burde også kunne få et godt resultat, men bare det at få bilen til at holde i 24 timer er en opgave i sig selv, så det bliver en fed udfordring, siger han. Hør fra en 15-årig Malthe Jakobsen om drømmen om Le Mans i artiklen herunder: